จังหวัดแม่ฮ่องสอน ประกาศ 415 หมู่บ้าน  เป็น “หมู่บ้านสีฟ้า” หมู่บ้านชุมชนเข้มแข็งปลอดโควิด-19
นายสิธิชัย จินดาหลวง ผู้ว่าราชการจังหวัดแม่ฮ่องสอน พร้อมด้วยรองผู้ว่าราชการจังหวัด นายแพทย์สาธารณสุขจังหวัด ปลัดจังหวัดและนายอำเภอ 7 อำเภอ ร่วมประกาศให้ 415 หมู่บ้าน กับอีก 6 ชุมชน จาก 45 ตำบล ทั้ง 7 อำเภอ ของแม่ฮ่องสอน เป็นหมู่บ้านชุมชนเข้มแข็งปลอดโควิด-19 หรือหมู่บ้านสีฟ้า ปลอดโควิด-19 เนื่องจากทุกหมู่บ้านและชุมชน มีความเข้มแข็ง ในการบริหารจัดการตนเองในสถานการณ์การแพร่ระบาด มีการช่วยเหลือแบ่งปัน ดูแลกันและกัน ร่วมเฝ้าระวังการแพร่ระบาด ส่งผลให้ในหมู่บ้านชุมชน ไม่มีผู้ติดเชื้อโควิด-19 หรือเคยมีผู้ติดเชื้อโควิด-19 แต่รักษาหายแล้ว ตลอดจนประชาชนมีการปฏิบัติตามมาตรการ DMHTT อย่างต่อเนื่องชุมชนเข้ามามีส่วนร่วมตามบริบทของแต่ละพื้นที่ ทั้งการตั้งจุดตรวจคัดกรองผู้เดินทางเข้าหมู่บ้านชุมชน การจัดสถานที่กักกันสำหรับผู้ที่เดินทางมาจากพื้นที่เสี่ยง มีการดูแลผู้ที่ถูกกักกัน การส่งเสริมการปลูกพืชสมุนไพร รวมทั้งการรณรงค์ในการฉีดวัคซีน ตามแนวคิดของผู้ว่าราชการจังหวัดแม่ฮ่องสอน ที่ว่า “เราจะผ่านพ้นวิกฤตไปด้วยกัน” จนถือได้ว่าหมู่บ้านชุมชนเหล่านี้ ได้แสดงเจตนารมณ์เป็นหมู่บ้านชุมชนเข้มแข็งปลอดโควิด-19  หรือหมู่บ้านสีฟ้าจังหวัดแม่ฮ่องสอน แม้จะมีหลายพื้นที่ที่มีความห่างไกลจากตัวเมือง มีความหลากหลายทางวิถีชีวิตของแต่ละชาติพันธุ์ แต่เมื่อทุกฝ่ายโดยเฉพาะหมู่บ้านชุมชน เข้าใจถึงสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) ต่างให้ความร่วมมือในการป้องกัน ภายใต้มาตรการของกระทรวงสาธารณสุขอย่างเคร่งครัด จนสามารถทำให้ทุกพื้นที่ของจังหวัดแม่ฮ่องสอน มีความปลอดภัยจากโควิด-19 ในที่สุด